גיבור-על

גיבור-על הוא דמות בדיונית, בדרך כלל אנושית, לרוב בעל יכולות על-אנושיות בהן הוא עושה שימוש לטובת הכלל. ברוב המקרים הגיבור נפגש בסכנות ונבלי-על. האבטיפוס לגיבורי העל הוא סופרמן, שהופיע לראשונה בספרי קומיקס בשנת 1938. מאז מופיעים גיבורי העל לרוב בקומיקס, ומהווים את הסוגה הבולטת בתחום בארצות הברית; אך מופיעים גם בתחומי תקשורת אחרים.

היסטוריה של גיבורי-העל

דמויותיהם של גיבורי-על מושפעים רבות מדמות הגיבור לאומי בפולקלור ובתרבות שלדמותם אנשים רבים ייחסו תכונות משותפות. דוגמה בולטת של גיבורים עממים שכאלו כרובין הוד וז'אן ד'ארק הם דוגמה מובהקת למוטיב המודרני של גיבורי-העל. בספרות העת החדשה, ניתן למצוא את השורשים של גיבורי-העל עוד בספרות הוויקטוריאנית, שם התגבש הרעיון של גיבור בודד שמצליח להתגבר על קשיים עצומים בקלות ובאלגנטיות. בין הדוגמאות הבולטות ביותר אפשר למצוא את הבלש שרלוק הולמס. גם בתחילת המאה ה-20 הופיעו דמויות בעלות יכולות מופלאות, אם כי אנושיות. באותה תקופה נכתבו הסיפורים על זורו, טרזן ועוד. אלו היו אנשים פשוטים שעקב הנסיבות נעשו לגיבורים, ותמיד עמדו כנגד אויב אכזר וגדול מהחיים.
גיבורי-העל בצורתם הנוכחית החלה עם הופעתם ברצועות קומיקס בעיתונות היומית בתקופת השפל הגדול בארצות הברית של שנות השלושים. בין גיבורי-העל שהופיעו אז ניתן למנות את דיק טרייסי, זורו, הצל והפנטום. דמויות אלו הופיעו גם בחוברות קומיקס "מלאות". דמויות ראשונות אלו של גיבורי-העל היו בעלות אחד משני מאפיינים של גיבור-על: יכולת על-אנושית או זהות מוסתרת. עם הופעתו של סופרמן ב-1938 אוחדו שני המאפיינים: גיבור בעל כוחות על-אנושיים המסתתר מאחורי זהות מושאלת. בשנים הבאות הופיעו בזה אחר זה: באטמן, וונדר וומן, ספיידרמן ועוד.
בעלילותיהם של הרבה גיבורי-על אנושיים יש הסבר לכוחות העל שלהם. פעמים רבות (בעיקר בגיבורי-על שהומצאו באמצע המאה ה-20) מדובר בתאונה בה מעורבים חומרים רדיואקטיביים, תאונה שלפי ההיגיון הייתה אמורה להרוג את הגיבור, אך מסיבה מסתורית במקום להורגו העניקה לו כוחות על. אלמנט סיפורי זה משותף גם לרבים מהארכי-נבלים שמופיעים בעלילה, אלא שבמקרה שלהם לתאונה יש כמעט תמיד גם תוצאה נוספת - עיוות צורתם עד לבלי הכר. הנדסה גנטית ומוטציות (כחלק מניסוי מדעי או כתוצאה מחשיפה לקרינה רדיואקטיבית) הם מקורות נפוצים לכוחות-על (דבר הנפוץ במיוחד בסדרת האקס-מן של מארוול קומיקס). מקורות נוספים נפוצים לכוחות העל הם מפגשים עם ישויות קוסמיות (כגון חייזרים) או מכושפות/קסומות (כגון אלים, שדים ומכשפים).
קיימים גם גיבורי-על לא-אנושיים או אנושיים למחצה כמו צבי הנינג'ה. סופרמן עצמו אינו בדיוק אנושי, מאחר שמוצאו מכוכב אחר. קבוצה נוספת של גיבורי-על הם המוזחים או "מוטנטים", שמוטציה כלשהי העניקה להם את כוחות העל שלהם.
עם התפשטות הקולנוע והתפתחות הטלוויזיה הגיעו הגרסאות הקולנועיות לסיפוריהם של גיבורי-העל. בין סרטי גיבורי העל הנודעים והמצליחים בעשורים האחרונים של המאה ה-20 ותחילת המאה ה-21 אפשר למנות 10 סרטי סופרמן, 7 סרטי באטמן, 8 סרטי אקס-מן, 7 סרטי ספיידרמן, 22 סרטים של קבוצת האוונג'רס והיקום הקולנועי של מארוול (אם כי בארבעת הסרטים הראשונים מופיע כל גיבור-על בסרט משלו ורק בסרט החמישי מופיעה כל הקבוצה) 3 סרטי באטמן חדשים ו-3 סרטי ארבעת המופלאים. סרטים אלו זכו להצלחה רבה ורווחים גבוהים. כיום סרט הקומיקס בעל ההכנסה הגבוהה ביותר הוא "הנוקמים: סוף המשחק" שהכניס יותר משני מיליארד דולר.

זכויות

המונח האמריקאי לגיבור-על, "Superhero", הוא מונח שמור. הזכויות עליו מוחזקות במשותף בין החברות DC קומיקס ומארוול קומיקס.

פארודיות

ז'אנר גיבורי העל זכה לפארודיות רבות. ביניהן ניתן להזכיר את סופרהירו הלועג לכל סרטי גיבורי העל של המאה ה-21 ובפרט לסרט ספיידרמן. לקורא הישראלי מוכר הקומיקס סופר שלומפר (מאת אורי פינק) המציג גיבור-על נמוך עם תלבושת טפשית, ולועג למוסכמות הז'אנר (הייצוגיות והמראה, הגלימה, הצגת הרע כמפלצת מכוערת ועוד). יש הטוענים שגם הסרט באטמן מ-1966 המבוסס על סדרת הטלוויזיה הקאמפית של שנות ה-60 של המאה ה-20 הוא פארודיה על הז'אנר.]
בסדרת הקומיקס לילדים קפטן תחתונים, גיבורי הסדרה, שני ילדים בבית ספר יסודי, ממציאים גיבור-על על סמך מאפיין מרכזי של גיבורי-על: "רוב גיבורי העל נראים כאילו הם עפים בתחתונים שלהם... אז הגיבור הזה באמת עף בתחתונים שלו!".
בחודש מרץ 2012 העלו סטארקיד הפקות מופע חדש בשם "באטמן - המחזמר" (Holy Musical B@tman). המופע מבוסס על חוברות הקומיקס "באטמן" של DC קומיקס. לאחר שהוריו נרצחו מול עיניו, ברוס ויין מתחייב להקדיש את חייו למלחמת אדם אחד בפשע. אבל כאשר הוא מבין שהוא בודד, הוא יוצא לחפש לעצמו חבר-על.
הסדרה והווב קומיקס one punch man של יוצר הקורא לעצמו one מציגה על כל הז'אנר בעיקר בדמות הראשית סאייטמה שיכול להביס כל אויב במכה אחת (מכאן מגיע השם)